Document ID: 32012R0897

REGULAMENTUL (UE) NR. 897/2012 AL COMISIEI
din 1 octombrie 2012
de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește conținuturile maxime de reziduuri pentru acibenzolar-s-metil, amisulbrom, ciazofamid, diflufenican, dimoxistrobin, metoxifenozid și nicotină din sau de pe anumite produse
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a),
întrucât:
(1)
Conținuturile maxime ale reziduurilor (CMR) pentru acibenzolar-s-metil, ciazofamid și metoxifenozid au fost stabilite în anexa II și în partea B a anexei III la Regulamentul (CE) nr. 396/2005. CMR-urile pentru amisulbrom, diflufenican, dimoxistrobin și nicotină au fost stabilite în partea A a anexei III la Regulamentul (CE) nr. 396/2005.
(2)
În contextul unei proceduri de obținere a autorizației de utilizare a unui produs de protecție a plantelor care conține substanța activă acibenzolar-s-metil pe lăptucă și alte tipuri de salată, inclusiv Brassicaceae, a fost depusă o cerere de modificare a CMR-urilor existente în temeiul articolului 6 alineatul (1) din Regulamentul (CE) nr. 396/2005.
(3)
În ceea ce privește substanța amisulbrom, o astfel de cerere a fost depusă pentru roșii, vinete și lăptucă. În ceea ce privește substanța ciazofamid, o astfel de cerere a fost depusă pentru hrean. În ceea ce privește substanța diflufenican, o astfel de cerere a fost depusă pentru măslinele destinate producției de ulei. În ceea ce privește substanța dimoxistrobin, o astfel de cerere a fost depusă pentru secară, semințele de muștar și semințele de floarea-soarelui. În ceea ce privește substanța metoxifenozid, o astfel de cerere a fost depusă pentru legumele cu frunze și plantele aromatice (cu excepția cicorii de grădină cu frunze întregi, a frunzelor de viță-de-vie, a năsturelului și a cicorii witloof).
(4)
În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre în cauză, iar rapoartele de evaluare au fost transmise Comisiei.
(5)
În ceea ce privește utilizarea nicotinei pe ciupercile sălbatice, au fost stabilite CMR-uri temporare, cu condiția revizuirii acestora în lumina evaluării unor date și informații noi, inclusiv a oricărei dovezi științifice privind prezența sau formarea naturală a nicotinei pe ciupercile sălbatice. Comisia a primit noi date și informații din partea operatorilor europeni din sectorul alimentar, care confirmă prezența nicotinei pe ciupercile sălbatice la niveluri compatibile cu CMR-urile actuale. Cu toate acestea, nu există încă dovezi științifice care să demonstreze prezența naturală a nicotinei pe ciupercile sălbatice și care să elucideze mecanismul său de formare. Prin urmare, decizia de gestionare adoptată în cadrul Comitetului permanent pentru lanțul alimentar și sănătatea animală (SCoFCAH) la 11 mai 2009 în ceea ce privește nivelurile stabilite pentru ciupercile sălbatice pentru o perioadă de doi ani este încă valabilă, deși este necesar să se prelungească perioada de valabilitate a acestor CMR-uri cu încă doi ani, în așteptarea disponibilității acestor informații.
(6)
Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare analizând în special riscurile pentru consumator și, după caz, pentru animale și a emis avize motivate cu privire la CMR-urile propuse (2). Autoritatea a înaintat aceste avize Comisiei și statelor membre și le-a pus la dispoziția publicului.
(7)
Referitor la toate celelalte cereri, autoritatea a concluzionat că toate cerințele privind datele au fost îndeplinite și că modificările CMR-urilor cerute de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. S-a ținut cont de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care ar putea conține substanțele respective, nici expunerea pe termen scurt ca urmare a unui consum foarte ridicat de culturi și de produse relevante nu indică existența unui risc de depășire a dozei zilnice acceptabile (DZA) sau a dozei acute de referință (DAR).
(8)
Pe baza avizelor motivate ale autorității și ținând seama de factorii relevanți pentru subiectul luat în considerare, modificările adecvate ale CMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.
(9)
Prin urmare, Regulamentul (CE) nr. 396/2005 ar trebui modificat în consecință.
(10)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 octombrie 2012.

Labels: 17
20
0
3
6